21 गांवों में बनेंगे छोटे बांध
अरुण कुमार शर्मा | सवाई माधोपुर
सरकारने नए साल में पानी के संरक्षण पर विशेष ध्यान देगी। जिले के 21 गांवों के नालों से व्यर्थ बहने वाले पानी को रोकने के लिए छोटे बांध बनाए जाने की सरकार से मंजूरी मिल चुकी है, तथा तीन गांवों के प्रस्तावों पर विचार चल रहा है। इन बांधों का निर्माण बारिश से पूर्व तक यानी 30 जून तक हर हालत में पूरा करना है, जिससे कई क्षेत्र के किसानों एवं लोगों को नवनिर्मित बांधों से सिंचाई, पेयजल का लाभ मिल सके।
जिले के विधायकों के प्रयासों से सिंचाई विभाग ने जिले में सर्वे कर ऐसे स्थानों को चिह्नित किया है, जहां छोटे बांधों का निर्माण कर नालों से व्यर्थ बहने वाले पानी को रोक कर इसका सिंचाई, पेयजल और वाटर रिचार्ज के रूप में उपयोग किया जा सके। जिससे क्षेत्र में पानी की समस्या का निराकरण तो होगा ही, साथ ही व्यर्थ बहने वाले पानी को भी काम में लिया जा सकेगा। ऐसे स्थानों का सर्वेे कर जिले के 21 गांव ऐसे हैं, जहां छोटे बांध बनाकर नालों के व्यर्थ बहने वाले पानी को रोका जाएगा। सिंचाई विभाग के अनुसार सरकार नए साल में पानी के संरक्षण पर अधिक ध्यान दे रही है। ऐसे में किसानों की सुविधा के लिए इस काम को शीघ्र पूरा करना तय किया गया है। यह काम जनवरी माह में शुरू कर दिया जाएगा।
^बारिश के दिनों में नालों के पानी को स्टोरेज करने के लिए छोटे बांध बनाए जाने तय हुए हैं। इसके लिए भेजे गए प्रस्तावों को सरकार से मंजूरी मिल चुकी है और 70 करोड़ की लागत से 21 छोटे बांध बनाए जाएंगे। बारिश से पूर्व तक यह काम पूरा करना है। जनवरी में यह काम शुरू कर दिया जाएगा। इसके अलावा और भी स्थानों का सर्वे किया जा रहा है। सुरेशभोपरिया, एईएन, सिंचाई विभाग
इन गांवों में होगा पानी का संरक्षण, किसानों को भी फायदा
सवाईमें 2, खंडार में 12, बामनवास में 5 और गंगापुर सिटी में 2 प्वाइंटों के नालों का पानी छोटे बांधों में पहुंचाया जाएगा, जिससे पानी का संरक्षण होने के साथ ही इसका उपयोग किया जा सकेगा। खंडार में हलौंदा, जामखेड़ी, सिरोजपुरा फलौदी, लहसोड़ा, डांगरवाड़ा, मेई कलां, पीपलदा, अनियाला, छारेता कोसरा, गोविंदपुरा, मोरोज, सांवटा आदि गांवों में छोटे बांध बनाए जाएंगे। इसके अलावा सवाई माधोपुर में उलियाना और भदलाव में, बामनवास में सुमेल, मीना मंदिर की ढाणी, जीवद, भानोदा और एक अन्य स्थान पर छोटे बांध बनाए जाएंगे। इसी प्रकार से गंगापुर सिटी में तालवृक्ष और सलेमपुर में छोटे बांधों का निर्माण करवाया जाएगा। करीबन 70 करोड़ की लागत से यह काम होगा, इसके लिए सरकार से सेंक्शन जारी हो चुकी है। सिंचाई विभाग की ओर से लक्ष्मीपुरा, अजीतपुरा और सवाई गंज में भी बांध बनवाए जाने के प्रस्ताव सरकार को भेजे हैं, जिनकी स्वीकृति के लिए सरकार द्वारा विचार किया जा रहा है। खंडार क्षेत्र की लहसोड़ा पंचायत के इन तीनों गांवों में यदि बांध बना दिए जाते हैं, तो यहां काफी एमसीएफटी पानी का संरक्षण किया जा सकता है। इनमें से अजीतपुरा में 370 एमसीएफटी पानी, सवाईगंज में 579 एमसीएफटी पानी तथा लक्ष्मीपुरा से भी काफी पानी का स्टोरेज किया जा सकता है। कुशालीपुरा नाले का व्यर्थ में बहने वाला पानी अजीतपुरा बांध में तथा मानसरोवर बांध का पानी सवाईगंज बांध में स्टोरेज किया जा सकता है। ऐसे में उक्त इन तीनों बांधों का निर्माण होता है तो किसानों को पानी की काफी सुविधा मिल सकती है। फिलहाल इन तीनों के सेंक्शन पर विचार चल रहा है।
हैंडओवर बांधों की स्थिति दयनीय
जिलेमें 18 बड़े बांध है। इनमें मोरेल सबसे बड़ा चार बांध मध्यम सिंचाई परियोजना के हैं। इनमें खंडार का मानसरोवर बांध, सवाई का सूरवाल बांध, बौंली का ढील बांध और बामनवास का मोरासागर बांध शामिल है। शेष 13 बांध माइनर हैं। फिलहाल निर्मित छोटे बांधों की संख्या 36 है। इन छोटे बांधों को वर्ष 2002 में ही सिंचाई विभाग ने पंचायतीराज को हैंडओवर कर दिए गए हैं, लेकिन पंचायतीराज के सभी बांधों की स्थिति वर्तमान में दयनीय है। हालांकि इन्हें मरम्मत की दरकार है।
hin_Deva mai_Deva hin_Deva hin_Deva hin_Deva hin_Deva hin_Deva mag_Deva hin_Deva